ΚΑΝΟΝΙΣΜΟΣ (ΕΚ) αριθ. 2268/1999 ΤΗΣ ΕΠΙΤΡΟΠΗΣ

της 27ης Οκτωβρίου 1999

σχετικά με την εισαγωγή μπανανών στο πλαίσιο των δασμολογικών ποσοστώσεων και των παραδοσιακών μπανανών ΑΚΕ, για το πρώτο τρίμηνο του 2000

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 20,

Εκτιμώντας τα ακόλουθα:

(1) ο κανονισμός (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών(3), όπως τροποποιήθηκε από τον κανονισμό (ΕΚ) αριθ. 756/1999(4), προβλέπει στο άρθρο 14 παράγραφος 1, τη δυνατότητα καθορισμού ενδεικτικής ποσότητας, η οποία εκφράζεται σε ενιαίο ποσοστό των διαθέσιμων ποσοτήτων για κάθε μία από τις χώρες προέλευσης που αναφέρονται στο παράρτημα Ι, για την έκδοση των πιστοποιητικών εισαγωγής για κάθε ένα από τα τρία πρώτα τρίμηνα του έτους·

(2) η ανάλυση των στοιχείων σχετικά, αφενός, με τις ποσότητες μπανάνας που τίθενται στο εμπόριο μέσα στην Κοινότητα το 1999 και, ιδιαίτερα, με τις πραγματικές εισαγωγές κυρίως κατά τη διάρκεια του πρώτου τριμήνου και, αφετέρου, με τις προοπτικές εφοδιασμού και κατανάλωσης της κοινοτικής αγοράς κατά τη διάρκεια του ιδίου αυτού πρώτου τριμήνου του έτους 2000, οδηγεί στον καθορισμό, με στόχο τον ικανοποιητικό εφοδιασμό του συνόλου της Κοινότητας, ενδεικτικής ποσότητας για κάθε χώρα προέλευσης που αναφέρεται στο παράρτημα Ι του κανονισμού (ΕΚ) αριθ. 2362/98, σε 26 % της ποσότητας που της έχει χορηγηθεί·

(3) το ανώτατο όριο των ποσοτήτων που αναφέρονται στις ατομικές αιτήσεις για την έκδοση πιστοποιητικού, όπως προβλέπεται στο άρθρο 14 παράγραφος 2 του κανονισμού (ΕΚ) αριθ. 2362/98, πρέπει να καθορίζεται φροντίζοντας να μην προδικάζεται ενδεχόμενη τροποποίηση του εν λόγω καθεστώτος εισαγωγής κατά τη διάρκεια του έτους 2000·

(4) οι διατάξεις του παρόντος κανονισμού θεσπίζονται για να διασφαλισθεί ο συνεχής εφοδιασμός της αγοράς το πρώτο τρίμηνο του έτους 2000 καθώς και η συνέχεια του εμπορίου με τις προμηθεύτριες χώρες, αλλά δεν προδικάζουν τα ενδεχόμενα μέτρα που θα πρέπει να ληφθούν μεταγενέστερα είτε από το Συμβούλιο είτε από την Επιτροπή ιδίως για την τήρηση των διεθνών υποχρεώσεων που αναλαμβάνει η Κοινότητα στο πλαίσιο του Παγκοσμίου Οργανισμού Εμπορίου (ΠΟΕ) και δεν μπορούν να αναφέρονται από τους εμπορικούς φορείς ως βάση για νόμιμες προσδοκίες σχετικά με την παράταση του καθεστώτος εισαγωγής·

(5) με βάση τους στόχους που αναφέρθηκαν, πρέπει να προβλεφθεί η υποβολή των αιτήσεων για την έκδοση πιστοποιητικών εισαγωγής βάσει του πρώτου τριμήνου 2000 από τους εμπορικούς φορείς, παραδοσιακούς και νέους, που έχουν καταχωρηθεί βάσει του έτους 1999, στις αρμόδιες εθνικές αρχές και να καταργηθεί η αναγνώριση και η καταχώρηση νέων εμπορικών φορέων καθώς και η έκδοση πιστοποιητικών επαναχορήγησης· κατά συνέπεια, η υποβολή αιτήσεων έκδοσης πιστοποιητικών από τους νέους εμπορικούς φορείς που έχουν καταχωρηθεί το 1998 πρέπει να συνοδεύονται από την απόδειξη της σύστασης εγγύησης πιστοποιητικού·

(6) οι διατάξεις του παρόντος κανονισμού πρέπει να αρχίσουν να ισχύουν αμέσως·

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για το πρώτο τρίμηνο του έτους 2000, η ενδεικτική ποσότητα που αναφέρεται στο άρθρο 14 παράγραφος 1 του κανονισμού (ΕΚ) αριθ. 2362/98 για την εισαγωγή μπανανών στο πλαίσιο των δασμολογικών ποσοστώσεων και των παραδοσιακών μπανανών ΑΚΕ, που προβλέπονται στα άρθρα 18 και 19 του κανονισμού (ΕΚ) αριθ. 404/93, καθορίζεται σε 26 % των ποσοτήτων που ορίζονται για κάθε μία από τις χώρες προέλευσης που αναφέρονται στο παράρτημα Ι του προαναφερθέντος κανονισμού.

Άρθρο 2

Για το πρώτο τρίμηνο του έτους 2000, οι παραδοσιακοί εμπορικοί φορείς και οι νέοι εμπορικοί φορείς που έχουν καταχωρηθεί βάσει του έτους 1999 κατ' εφαρμογή των άρθρων 5 και 8 του κανονισμού (ΕΚ) αριθ. 2362/98, μπορούν να υποβάλουν τις αιτήσεις για έκδοση πιστοποιητικών εισαγωγής στο πλαίσιο των δασμολογικών ποσοστώσεων και των παραδοσιακών μπανανών ΑΚΕ, μέχρι το 28 %, ανάλογα με την περίπτωση, της ποσότητας αναφοράς ή της ετήσιας χορήγησης που τους έχει ανακοινωθεί για το έτος 1999 από την αρμόδια εθνική αρχή.

Άρθρο 3

Η εφαρμογή των διατάξεων του άρθρου 5 παράγραφοι 1 και 2 καθώς και των άρθρων 8, 9 και 20 του κανονισμού (ΕΚ) αριθ. 2362/98 καταργείται.

Άρθρο 4

1. Κατά παρέκκλιση του άρθρου 25 του κανονισμού (ΕΚ) αριθ. 2362/98, οι αιτήσεις για την έκδοση πιστοποιητικών εισαγωγής που υποβάλλονται από τους νέους εμπορικούς φορείς συνοδεύονται από την απόδειξη σύστασης εγγύησης ποσού 18 ευρώ ανά τόνο σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85 της Επιτροπής(5).

2. Με την επιφύλαξη διατάξεων αντίθετων προς τον παρόντα κανονισμό, οι διατάξεις του κανονισμού (ΕΚ) αριθ. 2362/98 εφαρμόζονται.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται με την επιφύλαξη των διατάξεων που εκδίδονται μεταγενέστερα από το Συμβούλιο ή από την Επιτροπή για το ίδιο έτος 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 293 της 31.10.1998, σ. 32.

(4) ΕΕ L 98 της 13.4.1999, σ. 10.

(5) ΕΕ L 205 της 3.8.1985, σ. 5.